CELEX: C2005/106/67
Language: el
Date: 2005-04-30 00:00:00
Title: Υπόθεση T-66/05: Προσφυγή του Jörn Sack κατά της Επιτροπής των Ευρωπαϊκών Κοινοτήτων που ασκήθηκε στις 17 Φεβρουαρίου 2005

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/32
            
         Προσφυγή του Jörn Sack κατά της Επιτροπής των Ευρωπαϊκών Κοινοτήτων που ασκήθηκε στις 17 Φεβρουαρίου 2005
   (Υπόθεση T-66/05)
   (2005/C 106/67)
   Γλώσσα διαδικασίας: η γερμανική
   Ο Jörn Sack, κάτοικος Tervuren (Βέλγιο), εκπροσωπούμενος από τους δικηγόρους U. Lehmann-Brauns και D. Mahlo, άσκησε ενώπιον του Πρωτοδικείου των Ευρωπαϊκών Κοινοτήτων στις 17 Φεβρουαρίου 2005 προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει τις αποφάσεις για τον καθορισμό του μισθού του για την περίοδο από Μάιο 2004 μέχρι Φεβρουάριο 2005, καθόσον οι αποφάσεις αυτές αντιβαίνουν στην αρχή της ίσης μεταχειρίσεως, και να καθορίσει εκ νέου τον μισθό του για τους μήνες αυτούς σύμφωνα με την εν λόγω αρχή,
            
         
               —
            
            
               να ακυρώσει την απόφαση της 26ης Νοεμβρίου 2004 με την οποία ο Γενικός Διευθυντής της ΓΔ «Διοίκηση» απέρριψε την ένσταση που είχε υποβάλει ο προσφεύγων στις 21 Ιουνίου 2004,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Ο προσφεύγων ήταν μόνιμος υπάλληλος βαθμού A*14 στη Νομική Υπηρεσία της Επιτροπής. Λόγω των ιδιαίτερων καθηκόντων του στη Νομική Υπηρεσία, ζήτησε να θεωρηθεί ότι ανήκει στα μεσαία στελέχη και επομένως να λαμβάνει τα επιδόματα που προβλέπονται στα άρθρα 44, παράγραφος 2, και 46, καθώς και στο άρθρο 7, παράγραφος 4, του παραρτήματος XIII του Κανονισμού Υπηρεσιακής Καταστάσεως (ΚΥΚ).
   Προς στήριξη της προσφυγής του, ο προσφεύγων ισχυρίζεται καταρχάς ότι η απόφαση για την απόρριψη της ενστάσεώς του εμπεριέχει τυπικές πλημμέλειες, διότι, πρώτον, είναι συνταγμένη αποκλειστικά και μόνο στα αγγλικά, μολονότι η πρώτη ένστασή του ήταν συνταγμένη στα γερμανικά, και, δεύτερον, κατά παράβαση του άρθρου 253 ΕΚ, δεν λαμβάνει θέση επί των καθαρά προσωπικών ισχυρισμών που διατυπώνει με την ένστασή του.
   Επιπλέον, ο προσφεύγων ισχυρίζεται ότι η αξιολόγηση και η κατηγοριοποίηση της εργασίας του αντιβαίνουν στη γενική αρχή περί ισότητας. Ο προσφεύγων ισχυρίζεται ότι τα καθήκοντά του ισοδυναμούσαν με καθήκοντα προϊσταμένου διοικητικής μονάδας. Το γεγονός ότι αυτός που τον διαδέχθηκε στη θέση του λαμβάνει το επίδομα λόγω θέσης αποτελεί μια επιπλέον παραβίαση της αρχής της ισότητας.